ຂປລ. ກອງປະຊຸມທົ່ວປະເທດ ຄັ້ງທີ II ຂອງສະມາຄົມ ມິດຕະພາບ ລາວ-ຫວຽດນາມ ໄດ້ຈັດຂຶ້ນໃນວັນທີ 19 ພຶດສະພາ 2017 ນີ້ ທີ່ນະຄອນຫລວງວຽງຈັນ, ໂດຍການເປັນປະທານ ຂອງທ່ານ ວິໄລວົງ ບຸດດາຄໍາ ກໍາມະການສູນກາງພັກ, ຫົວໜ້າກໍາມະທິການແຜນການ, ການເງິນ ແລະ ກວດສອບສະພາແຫ່ງຊາດ, ປະທານສະມາຄົມ ມິດຕະພາບ ລາວ-ຫວຽດນາມ, ໃຫ້ກຽດເຂົ້າຮ່ວມໂດຍ ທ່ານ ນາງ ສູນທອນ ໄຊຍະຈັກ ກໍາມະການສູນກາງພັກ, ຫົວໜ້າຄະນະພົວພັນ ຕ່າງປະເທດ ສູນກາງພັກ, ທ່ານ ຮ່ວາງ ຊວັນເລື່ອງ, ຮອງປະທານ ກໍາມະທິການຊົນເຜົ່າ, ຮອງປະທານ ສະມາຄົມມິດຕະພາບ ຫວຽດນາມ-ລາວ, ມີບັນດາຜູ້ຕາງໜ້າ ສະຖານທູດ ສສ ຫວຽດນາມ ປະຈໍາລາວ, ຜູ້ຕາງໜ້າສະມາຄົມ ມິດຕະພາບລາວ-ຫວຽດນາມ ບັນດາແຂວງທົ່ວປະເທດ, ຜູ້ຕາງໜ້າສະມາຄົມໃຫຍ່ ຊາວຫວຽດນາມ ຢູ່ ສປປ ລາວ ແລະ ແຂກຖືກເຊີນເຂົ້າຮ່ວມ.
ກອງປະຊຸມ ໄດ້ຕີລາຄາຢ່າງຮອບດ້ານ ແລະ ເລິກເຊິ່ງກ່ຽວກັບ ການຈັດຕັ້ງປະຕິບັດວຽກງານຂອງສະມາຄົມ ມິດຕະພາບ ລາວ-ຫວຽດນາມ ໃນໄລຍະ 10 ປີ ແລະ ວາງທິດທາງແຜນການ ໃນຕໍ່ໜ້າ ເຊິ່ງໃນໄລຍະຜ່ານມາ ສະມາຄົມມິດຕະພາບ ລາວ-ຫວຽດນາມ ໄດ້ມີການເຄື່ອນໄຫວ ຢ່າງຕັ້ງໜ້າ ແລະ ມີຜົນສໍາເລັດ ໃນຫລາຍດ້ານ ເປັນຕົ້ນ ແມ່ນດ້ານການຈັດຕັ້ງ ສະມາຄົມມິດຕະພາບ ລາວ-ຫວຽດນາມ ໄດ້ມີການປັບປຸງ ຄະນະສະມາຄົມ ຂັ້ນສູນກາງ ແລະ ຈັດຕັ້ງສາຂາທຸກແຂວງ ໃນທົ່ວປະເທດ ແລະ ອັນພົ້ນເດັ່ນແມ່ນ ສະມາຄົມມິດຕະພາບ ລາວ-ຫວຽດນາມ ໄດ້ມີການສຶກສາອົບຮົມ, ສັ່ງສອນໃຫ້ຊາວໜຸ່ມ, ເຍົາວະຊົນ ຕະຫລອດຮອດປະຊາຊົນ ກໍຄື ຄົນຮຸ່ນໜຸ່ມ ຂອງສອງປະເທດ ລາວ-ຫວຽດນາມ ໄດ້ຮັບຮູ້ ແລະ ເຂົ້າໃຈຢ່າງເລິກເຊິ່ງ ຕໍ່ສາຍພົວພັນມິດຕະພາບ ແບບພິເສດ ແລະ ການຮ່ວມມືຮອບດ້ານ ທີ່ຫາຍາກໃນການພົວພັນສາ ກົນຂອງສອງຊາດ ລາວ-ຫວຽດນາມ ໂດຍສະເພາະແມ່ນ ການເສຍສະຫລະອັນໃຫຍ່ຫລວງ ຂອງການນໍາຮຸ່ນກ່ອນ ຕໍ່ການເສີມຂະຫຍາຍ ສາຍພົວພັນແບບພິເສດ, ບໍລິສຸດຜຸດຜ່ອງ ລະຫວ່າງສອງປະເທດ ແລະ ໃຫ້ຄົນຮຸ່ນໜຸ່ມ ສາມາດເຫັນໄດ້ ຄວາມຮັບຜິດຊອບຂອງຕົນ ໃນການປົກປັກຮັກສາ ແລະ ເສີມຂະຫຍາຍສາຍພົວພັນ ທີ່ຫາຍາກນັ້ນ ໃຫ້ແຕກດອກອອກຜົນຍິ່ງໆຂຶ້ນໄປ.
ນອກຈາກນັ້ນ, ເນື່ອງໃນໂອກາດ ວັນສໍາຄັນຂອງສອງຊາດ ສະມາຄົມມິດຕະພາບ ລາວ-ຫວຽດນາມ ທຸກຂັ້ນ ໄດ້ປະສານສົມທົບກັບພາກສ່ວນກ່ຽວຂ້ອງ ຈັດກິດຈະກໍາຕ່າງໆ ເປັນຕົ້ນແມ່ນ ກິດຈະກໍາທີ່ເປັນປະຫວັດສາດ, ກິດຈະກໍາເດີນຕາມຮອຍ ປະທານໂຮ່ຈິມິງ ແລະ ປະທານໄກສອນ ພົມວິຫານ, ງານບຸນມະໂຫລານ ລາວ-ຫວຽດນາມ, ງານແຂ່ງຂັນກິລາມິດຕະພາບ ແລະ ອື່ນໆ ເຊິ່ງເປັນການປະກອບສ່ວນເຂົ້າໃນ ການປົກປັກຮັກສາ ແລະ ເພີ່ມພູນຄູນສ້າງສາຍພົວພັນ ມິດຕະພາບແບບພິເສດ ແລະ ການຮ່ວມມືຮອບ ດ້ານ ລະຫວ່າງສອງພັກ, ສອງລັດ ແລະ ປະຊາຊົນສອງຊາດ ລາວ-ຫວຽດນາມ ໃຫ້ນັບມື້ໄດ້ຮັບການເສີມຂະຫຍາຍ ທັງລວງກ້ວາງ ແລະ ລວງເລິກ./.
ຂ່າວ: ວັນ/ພາບ: ເກດສະໜາ
ເນື້ອໃນ: ຂປລ